# Katalin Antxia Abasolo

Katalin Antxia Abasolo (Aretxabaleta, Gipuzkoa, 1988ko apirilaren 17a) moda diseinatzaile eta jostuna da. 2013az geroztik jantzigintzan lan egiten du, dioenez kreazio textila bere pasioa baita. Patroigintza eta joskintza ikastaroak ematen ditu eta hauetan berak josten dituen piezak zelan egin azaltzen die ikasleei.

## Bizialdia

Aretxabaletan jaio zen eta Bilbo, Trieste, Bordele eta Poitiers hiriburuetan bizi izan da. Triesten egondako denboraldiak eragin handia izan zuen beragan. Hango kontsumitzeko modua, halabeharrez izan arren, askoz pentsatuagoa, hausnartuagoa eta diskretuagoa iruditu zitzaion, geldoagoa azken batean. Aldi berean, bertako historiaren arrastoa zuen, eta herritarren gogo-aldartea ere igortzen zuen. Orduan hasi zen ohartzen janzkerarena komunikazio oinarri indartsua dela, eta janzten den horrekin ere politika egin daitekeela.
Gaur egun Saran (Lapurdi) bizi da. Hantxe du publikoari zabalik dagoen bere atelierra.

### Formakuntza

Komunikazio ikasketetan lizentziatua eta multimedia komunikazioa masterduna Euskal Herriko Unibertsitatean. Ehungintza eta patroigintzako ikasketak egin zituen. Hainbat arlotan lan egin du, hala nola, kazetaritzan, kulturgintzan eta irakaskuntzan.

### Ekintzaile

2013ean Modu bat arropa marka sortu zuen, moda ulertzeko eta egiteko beste modu bat aldarrikatu gura izan zuen izen horrekin.Moda jasangarria eta etikoa, zentzuz ekoitzi eta inpaktu sozial positiboa eragin. Bazterketa arriskuan dauden emakumeek josten zizkioten jantzi minimalistak
2019an Saran atelierra zabaldu zuen. Athora manthara izena du martxan duen proiektuak. Athora gizonezkoen alkandora da eta Manthara emakumezkoena. Euskal kulturarekin lotuta dauden jantziak biak. Klasizismotik moda garaikideago batera egindako saiakera dira Katalinen diseinuak. Sarako atelierrean showroom-a du salgai dauden jantziekin eta neurrirako zerbitzua ere eskaintzen du.
   Irabazteko ezer badugu, bezeroekiko kontaktu zuzena da.

### Filosofia

Garapen jasangarrirako bidean, moda ezinbesteko elementu bat dela uste du Katalinek.Moda jasangarria defendatzen du, alde soziala, ekonomikoa eta ingurugiroa uztartu eta zaintzen dituena, eta horri buruzko hitzaldiak eman izan ditu. Iraupen luzeko material organikoak, eskuzko josketa, soiltasuna eta txikitasuna maite ditu.Ehun naturalak erabiltzen ditu: kotoia, lihoa, kalamua, artilea, zeta... Garbiketa askori eusten dioten materialak darabiltza bere lanetan eta denboraren iragana hobeto jasaten duten koloreak ere aukeratzen ditu: urdina, zuria, grisa... Bestalde, lerro sinple eta soilak jarraituz mozten ditu patroiak, halako arropa gustatzen zaiolako, eta oinarrizkoek ez dutelako inoiz aspertzen bere ustez.Slow fashion filosofiarekin bat egiten du: zer egiten den baino, nola egiten den garrantzitsuagoa da Katalinentzat.
Ekoizteko modua bera militantzia dela dio, ideologia bat. «Zaborra sortzen ari gara, eta horrekin oso kritikoak izan beharko ginateke. Moda jasangarria egiten duela dioen etxe batek ezin du zentzurik gabe ekoitzi. Azken finean, kotoi ekologikoz betetako zabortegi bat horixe delako, zabortegi bat. Horregatik, modaren gaur egungo ereduari buelta ematen ez bazaio, ez gara moda jasangarria egiten ariko».

#### Lapurreta

2024ko martxoaren 21eko gauean lapurrak sartu ziren Katalin Antxia diseinatzaileak Saran duen atelierrean. Aste Santu bezpera zen eta 60 bat pieza zituen, erabat amaituta, saltzeko gertu. Horiek eta bukatu barik zituen beste hainbat eraman zizkioten, 100 jantzi inguru guztira. Sei hilabeteko lana lapurtu zioten. Baita diseinurako erabiltzen duen ordenagailu pertsonala, patroiak, argazkiak, ikastaldietan saltzeko izaten dituen makinak eta argazki kamera ere. Kolpe handia izan zen, baina "jendearen elkartasunari esker" aurrera egin du.Bono kanpaina bat jarri zuen abian martxoaren 21 gaueko lapurretei buelta eman eta bere jardunaz jarraitu ahal izateko.
   Ez dut amore emanen nere lanarekin zuek loriatu arte!

## Erreferentziak

* 1 2 3 «Instagram» www.instagram.com (Noiz kontsultatua: 2024-11-28).
* 1 2 3 «Katalin Antxia: "Urteek aurrera egin ahala joan naiz garatzen nire proiektua" - Aretxabaleta» Goiena.eus (Noiz kontsultatua: 2024-11-28).
* 1 2 «Katalin Antxia, moda ulertzeko beste modu bat» EITB (Noiz kontsultatua: 2024-11-28).
* 1 2 3 4 SLU, Herritar Berri. (2017-05-20). «KATALIN ANTXIA» GAUR8 (Noiz kontsultatua: 2024-11-28).
* 1 2 KATALIN ANTXIA: ‘Zaindu zure modua. Moda jasangarriaren klabeak’ - Goienagusi. 2022-11-22 (Noiz kontsultatua: 2024-11-28).
* 1 2 «Katalin Antxia, moda ulertzeko beste modu bat» EITB (Noiz kontsultatua: 2024-11-28).
* 1 2 3 (Gaztelaniaz) Mata, Miguel Ángel. (2024-04-12). ««Me han robado el trabajo de más de seis meses y en el peor momento»» El Diario Vasco (Noiz kontsultatua: 2024-11-28).
* 1 2 gaztezulo. «KATALIN ANTXIA: “Irabazteko ezer badugu, bezeroekiko kontaktu zuzena da”» Gaztezulo (Noiz kontsultatua: 2024-11-28).
* ↑ «Katalin Antxia: "Garbi ikusi nuen lanak salbatuko ninduela" - Aretxabaleta» Goiena.eus (Noiz kontsultatua: 2024-11-28).

## Kanpo estekak

* Datuak: Q131349253